P. Prokopovič, poslanec: (2001-12-17):
Národná rada Slovenskej republiky uznesením č. 1696 z 25. októbra 2001 pridelila vládny návrh zákona na prerokovanie s termínom do 26. novembra 2001 týmto výborom: ústavnoprávnemu výboru, výboru pre financie, rozpočet a menu, výboru pre verejnú správu, výboru pre sociálne veci a bývanie, výboru pre zdravotníctvo a Výboru Národnej rady Slovenskej republiky pre hospodárstvo, privatizáciu a podnikanie, ktorý zároveň určila aj ako gestorský výbor. Uvedené výbory prerokovali návrh a gestorský výbor prerokoval a schválil podľa § 79 ods. 4 rokovacieho poriadku spoločnú správu výborov Národnej rady uznesením č. 689 z 29. novembra 2001. Iné výbory Národnej rady Slovenskej republiky návrh neprerokovali. Gestorskému výboru do začatia jeho rokovania neoznámili poslanci, ktorí nie sú členmi výborov uvedených v uznesení Národnej rady Slovenskej republiky, svoje stanoviská podľa § 75 ods. 2 rokovacieho poriadku. Výbory Národnej rady Slovenskej republiky, ktorým bol pridelený vládny návrh zákona na prerokovanie, zaujali tieto stanoviská: Ústavnoprávny výbor Národnej rady Slovenskej republiky prerokoval návrh 27. novembra 2001 a uznesením č. 756 odporučil Národnej rade návrh schváliť so zmenami a doplnkami. Výbor Národnej rady Slovenskej republiky pre financie, rozpočet a menu prerokoval návrh 14. novembra 2001 a uznesením č. 816 odporučil Národnej rade návrh schváliť s pozmeňujúcimi a doplňujúcimi návrhmi. Výbor Národnej rady Slovenskej republiky pre verejnú správu prerokoval návrh 15. novembra 2001 a uznesením č. 370 odporučil Národnej rade návrh schváliť s pozmeňujúcimi a doplňujúcimi pripomienkami. Výbor Národnej rady Slovenskej republiky pre sociálne veci a bývanie prerokoval návrh 15. novembra 2001 a uznesením č. 407 odporučil Národnej rade Slovenskej republiky návrh schváliť. Výbor Národnej rady Slovenskej republiky pre zdravotníctvo prerokoval návrh 14. novembra 2001 a neprijal platné uznesenie, lebo podľa § 52 ods. 4 zákona o rokovacom poriadku nehlasovala za návrh uznesenia nadpolovičná väčšina prítomných poslancov. Teda z celkového počtu 10 poslancov bolo 7 prítomných, nebol nikto za, nikto proti a 7 sa zdržalo hlasovania. Výbor Národnej rady Slovenskej republiky pre hospodárstvo, privatizáciu a podnikanie prerokoval návrh 13. novembra 2001 a uznesením č. 666 odporučil Národnej rade Slovenskej republiky návrh schváliť. Z uznesení výborov Národnej rady, ktoré som uviedol pred chvíľou, vyplývajú tieto pozmeňujúce a doplňujúce návrhy s odporúčaním gestorského výboru, tak ako ste ich dostali v spoločnej správe pod bodom IV. Je celkovo 15 týchto pozmeňujúcich návrhov. Dovoľte mi jednu poznámku. Napriek tomu, že bod 10 odporúča gestorský výbor schváliť, je potrebné si všimnúť, že tento bod 10 rieši presunutie poradia odsekov nahradením odseku 3 odsekom 2. Avšak vzhľadom na to, že v predchádzajúcom bode, v bode 9, tým, že bol podaný pozmeňujúci návrh, ktorým, tým, že sa tam vkladá určitá časť, automaticky sa označujú nanovo aj odseky, odseky 2 a 3 sa označujú ako 3 a 4, teda bod č. 10 je už tým pádom bezpredmetný. Je to prerokované aj s legislatívnym odborom Kancelárie Národnej rady, ako aj s predkladateľom. Odporúčam teda bod 10 vyňať na osobitné hlasovanie napriek tomu, že gestorský výbor odporúčal schváliť, aby sme tento bod neschválili. Na základe toho budem potom po ukončení rozpravy odporúčať, aby sme hlasovali nasledovne: o bodoch 1, 2, 3, 4, 5, 7, 8, 9, 11, 12, 13, 14 a 15 spoločne s odporúčaním schváliť ich, o bode 6 s odporúčaním gestorského výboru neschváliť ho a bod 10, už som pred chvíľou spomínal, bude vyňatý na osobitné hlasovanie. Odporúčanie gestorského výboru je schváliť ho, ale po tých argumentoch, ktoré som predložil, vás prosím, aby sme hlasovali s odporúčaním neschváliť ho. Po ukončení rozpravy budem takisto odporúčať na základe poverenia gestorského výboru Národnej rade Slovenskej republiky vládny návrh zákona o podmienkach premeny niektorých rozpočtových organizácií a príspevkových organizácií na neziskové organizácie poskytujúce všeobecne prospešné služby (transformačný zákon) schváliť so zmenami a doplnkami, tak ako ich pred tým schválime. Ďakujem pekne. Pán predseda, môžete otvoriť rozpravu k tomuto bodu programu. J. Migaš, predseda NR SR: Ďakujem. Nech sa páči, zaujmite miesto spravodajcov. Otváram rozpravu o tomto bode programu. Písomne sa prihlásil pán poslanec Hóka, čiže jemu dávam slovo a potom je možnosť prihlásiť sa ústne. Takže pán poslanec Hóka písomne sa prihlásil. Nech sa páči. L. Hóka, poslanec: Ďakujem, pán predseda. Vážená pani ministerka, ctená Národná rada, dovoľte mi, aby som podľa § 29 ods. 1 a § 82 ods. 2 zákona o rokovacom poriadku Národnej rady Slovenskej republiky predložil pozmeňujúce a doplňujúce návrhy k prerokovávanému vládnemu návrhu, čo ste dostali ako tlač 1195. Navrhujem tam doplniť názov „zákona o podmienkach premeny niektorých rozpočtových organizácií a príspevkových organizácií na neziskové organizácie poskytujúce všeobecne prospešné služby“ tak, že názov zákona sa mení a dopĺňa: „a o zmene a doplnení zákona č. 92/1991 Zb. o podmienkach prevodu majetku štátu na iné osoby v znení neskorších predpisov“. Ďalej navrhujem označiť paragrafové znenie návrhu zákona o podmienkach premeny niektorých rozpočtových organizácií a príspevkových organizácií na neziskové organizácie poskytujúce všeobecne prospešné služby ako čl. I. Ďalej navrhujem vypustiť § 9 – účinnosť transformačného zákona. Navrhujem ju potom upraviť ďalej v čl. III. Ako zdôvodnenie uvádzam, že ide o legislatívnotechnické úpravy v nadväznosti na doplnenie názvu – „tzv. transformačného zákona“. Ďalej navrhujem doplniť zákon o podmienkach premeny niektorých rozpočtových organizácií a príspevkových organizácií na neziskové organizácie poskytujúce všeobecne prospešné služby ako čl. II, ktorý pozmeňuje a doplňuje zákon č. 92/1991 Zb. o podmienkach prevodu majetku štátu na iné osoby v znení zákona č. 254/1992 Zb., ústavného zákona č. 541/1992 Zb., zákona č. 544/1992 Zb., zákona Národnej rady Slovenskej republiky č. 17/1993 Z. z., ďalej zákona Národnej rady Slovenskej republiky č. 172/1993 Z. z., zákona Národnej rady Slovenskej republiky č. 278/1993 Z. z., zákona Národnej rady Slovenskej republiky č. 60/1994 Z. z., zákona Národnej rady Slovenskej republiky č. 172/1994 Z. z., zákona Národnej rady Slovenskej republiky č. 244/1994 Z. z., zákona Národnej rady Slovenskej republiky č. 369/1994 Z. z., zákona Národnej rady Slovenskej republiky č. 374/1994 Z. z., zákona Národnej rady Slovenskej republiky č. 190/1995 Z. z., zákona Národnej rady Slovenskej republiky č. 304/1995 Z. z., nálezu Ústavného súdu Slovenskej republiky č. 4/1996 Z. z., zákona Národnej rady Slovenskej republiky č. 56/1996 Z. z., zákona Národnej rady Slovenskej republiky č. 322/1996 Z. z., nálezu Ústavného súdu Slovenskej republiky č. 352/1996 Z. z., zákona č. 210/1997 Z. z., zákona č. 211/1997 Z. z., nálezu Ústavného súdu Slovenskej republiky č. 221/1998 Z. z., zákona č. 253/1999 Z. z., zákona č. 122/2000 Z. z. a zákona č. 441/2000 Z. z. Čl. II by znel: „1. V § 19a odseky 1 a 2 by zneli: „Odsek 1: Do splatenia celej kúpnej ceny, jej príslušenstva a splnenia všetkých zmluvných záväzkov a povinností je nadobúdateľ privatizovaného majetku povinný odo dňa účinnosti zmluvy strpieť, aby fond kontroloval stav a nakladanie s privatizovaným majetkom a na ten účel nahliadal do účtovných dokladov nadobúdateľa privatizovaného majetku. Uvedené sa vzťahuje aj na obchodné spoločnosti, v ktorých má fond majetkovú účasť a ktoré sú predmetom predaja. Odsek 2: Do splatenia celej kúpnej ceny, jej príslušenstva a splnenia všetkých zmluvných záväzkov a povinností je prevod privatizovaného majetku alebo jeho časti nadobúdateľom na inú osobu alebo jeho vklad do obchodnej spoločnosti, alebo jeho založenie v prospech tretích osôb, alebo jeho prenájom, iba ak by išlo o zmluvu s dobou nájmu kratšou ako jeden rok a s výpovednou lehotou kratšou ako 3 mesiace, možný len po predchádzajúcom písomnom súhlase fondu. Predchádzajúci písomný súhlas fondu je potrebný aj pri obchodných spoločnostiach, v ktorých majetkové účasti na podnikanie v obchodnej spoločnosti sú predmetom predaja. Ak nadobúdateľ privatizovaného majetku nedodrží pri nakladaní s týmto majetkom uvedený postup, prevod privatizovaného majetku alebo jeho časti alebo jeho vklad do obchodnej spoločnosti, alebo jeho založenie v prospech tretích osôb, alebo jeho prenájom sú neplatné.“.“ Ako odôvodnenie uvádzam, že návrh tohto ustanovenia zabezpečuje zvýšenie ochrany pohľadávok fondu vo vzťahu k nadobúdateľom privatizovaného majetku, ktoré vznikajú nesplatením časti kúpnej ceny, úrokov a nesplnením všetkých zmluvných záväzkov. Navrhuje sa rozšíriť kontrolné oprávnenie fondu aj voči obchodným spoločnostiam, ktorých majetková účasť fondu je predmetom predaja. V praxi dochádza k situáciám, keď účtovníctvo nadobúdateľa je v poriadku, prakticky však nevykonáva žiadnu činnosť alebo hospodárenie obchodnej spoločnosti, v ktorej majetkovú účasť nadobúdateľ získal od fondu, je neefektívne a smeruje sa k tzv. konkurzu. V týchto prípadoch chýbajú kontrolné právomoci fondu voči spoločnostiam. Pri zistení nedostatkov bude môcť fond vykonať príslušné opatrenia voči nadobúdateľovi. „2. V § 28 ods. 3 písm. b) sa dopĺňa 9., 10. a 11. bodom, ktoré znejú: „9. bod – na posilnenie štátnych finančných aktív podľa osobitného predpisu –, bod 10 – na vysporiadanie cenových rozdielov k cenám tepla a teplej úžitkovej vody pre občanov za roky 1997 a 1998, ktoré vznikli v dôsledku zmien dotačnej politiky štátu v regulácii cien tepla a teplej úžitkovej vody –, bod 11 – na finančné kompenzácie nákladov obcí na vybudované plynárenské a elektroenergetické zariadenia, ktoré boli bez náhrady prevedené do vlastníctva štátu.“.“ Ako odôvodnenie uvádzam: K bodu 9: Dané riešenie použitia prostriedkov Fondu národného majetku Slovenskej republiky umožní vláde kryť výdavky, ktoré nie sú zahrnuté v štátnom rozpočte, pričom tieto výdavky nebudú zvyšovať štátny dlh Slovenskej republiky. Podľa platného zákona č. 92/1991 Zb. príjmy a výdavky fondu nie sú súčasťou štátneho rozpočtu. Z tohto dôvodu nebudú tieto prostriedky použité prostredníctvom štátneho rozpočtu, ale v súlade s rozhodnutím vlády posilnia štátne finančné aktíva zo zdrojov Fondu národného majetku Slovenskej republiky. K bodu 10: Dané riešenie použitia prostriedkov Fondu národného majetku Slovenskej republiky umožní odstrániť finančnú nerovnováhu na trhu s teplom, v ktorej vzniklo cenovým rozdielom, keď od roku 1997 sa začalo realizovať postupné zvyšovanie maximálnej ceny tepla a teplej úžitkovej vody so súčasným výrazným skrátením štátnych dotácií do tepelnej energetiky. Dôsledkom tejto situácie v rokoch 1997 a 1998 bolo znižovanie solventnosti dodávateľov tepla, vysoké zadlženie bytových družstiev a ohrozenie plynulej dodávky tepla pre domácnosti. Vyriešenie tohto problému sa bytostne týka všetkých vlastníkov domov, bytov, výrobcov a distribútorov tepla, obcí, Slovenského zväzu bytových družstiev, ako aj ostatných fyzických aj právnických osôb. Ministerstvo financií Slovenskej republiky v priebehu roka 2001 vyrovnalo finančné deficity za teplo a teplú úžitkovú vodu, ktoré vznikli v priebehu roka 1999, a uznalo aj opodstatnenosť nároku na vysporiadanie týchto deficitov za roky 1997 a 1998. Nakoľko riešenie tohto problému je mimo možností štátneho rozpočtu, návrh na riešenie deficitu je spojený s využitím zdrojov z privatizácie. K bodu 11: Dané riešenie použitia prostriedkov Fondu národného majetku Slovenskej republiky umožní vysporiadať náklady miest a obcí na vybudovanie plynárenských a elektroenergetických zariadení prevedených do správy bývalých štátnych podnikov. V bode 3 navrhujem v § 29 ods. 9 takéto znenie: „Fond môže postúpiť svoje pohľadávky voči nadobúdateľom privatizovaného majetku verejnou súťažou alebo na základe verejnej dražby.“ Ako zdôvodnenie uvádzam, že v záujme zlepšenia likvidity fondu a pri použití transparentných metód sa umožňuje časť pohľadávok fondu predovšetkým pohľadávky obtiažne vymáhateľné odpredať. Obtiažne vymáhateľné pohľadávky sú pohľadávky, na vymoženie ktorých by náklady presiahli výťažok z vymáhania alebo pri ktorých je pravdepodobné, že by nedošlo ani k čiastočnému uspokojeniu pohľadávky. A na záver navrhujem doplniť čl. III, ktorý by mal znenie: „Tento zákon nadobúda účinnosť 1. marca 2002.“ Na záver mi dovoľte, aby som vás požiadal o podporu mojich návrhov a doplnil, že navrhujem spôsob hlasovania, aby sme spoločne hlasovali o bodoch 1, 2, 3 a 4, osobitne o bodoch k čl. II, I a III a ďalej osobitne o bode 4 k čl. III. Ďakujem, pán predseda, skončil som. J. Migaš, predseda NR SR: Ďakujem, pán poslanec. Do rozpravy hlási sa ďalej ústne pani poslankyňa Keltošová, pán poslanec Husár a pán poslanec Ferkó. Uzatváram možnosť sa prihlásiť do rozpravy ústne. Medzitým sú prihlášky do faktických poznámok na vystúpenie pána poslanca Hóku – pán poslanec Ambróš ako prvý, pán poslanec Finďo ako druhý. Uzatváram možnosť sa prihlásiť s faktickou poznámkou. Pán poslanec Ambróš, nech sa páči. L. Ambróš, poslanec: Vážené kolegyne, kolegovia, ja by som na margo toho pozmeňujúceho návrhu, ktorý prečítal pán poslanec Hóka, chcel podotknúť, že vzhľadom na to, že tie skutočnosti, ktoré prečítal, sú veľmi vážne a ohrozujú existenciu správcovských organizácií niekoľko stotisíc bytov na Slovensku a že ide o veci, ktoré sme nedokázali vyriešiť od roku 1997 a 1998, by som vás chcel požiadať o podporu tohto pozmeňujúceho návrhu, aby sme vlastne napravili to, čo sa v tom predchádzajúcom období nejako zanedbalo. A preto podporujem pozmeňujúci návrh, ktorý pán Hóka predniesol. Ďakujem pekne za pozornosť.